คลังล็อก1.1หมื่นล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

สรรพากรอายัดโอ๊คเอมเรียบ รอศาลภาษีชี้ขาดก่อนเข้าหลวง
โพสต์ทูเดย์ — สรรพากรยึดอายัดทรัพย์สินโอ๊คเอมครบแล้ว 1.1 หมื่นล้านบาท ทั้งที่ดินและหลักทรัพย์
นายวินัย วิทวัสการเวช อธิบดีกรมสรรพากร เปิดเผยว่า กรมสรรพากรสามารถอายัดทรัพย์สินของนายพานทองแท้ ชินวัตร (โอ๊ค) และน.ส.พินทองทา ชินวัตร (เอม) ประมาณ 1.1 หมื่นล้านบาทแล้ว เป็นวงเงินเท่ากับภาษีที่ทั้งสองคน ยังค้างจ่ายให้กับกรมสรรพากร จากการซื้อหุ้นบริษัท ชิน คอร์ปอเรชั่น จากบริษัท แอมเพิลริช อินเวสเมนท์ ในราคาต่ำกว่าตลาดทำให้มีกำไรจากการซื้อขาย
สำหรับทรัพย์สิน 1.1 หมื่นล้านบาท ที่ยึดอายัดไว้ มีทั้งเงินสดที่ปลอดจากการอายัดของหน่วยงานอื่นๆ หุ้นของบริษัทต่างๆ ทั้งที่อยู่ในตลาดหลักทรัพย์และนอกตลาดหลักทรัพย์ หน่วยลงทุน และที่ดิน ซึ่งทั้งหมดเป็นมูลค่าในราคาประเมิน ซึ่งอาจขึ้นลงตามสภาพตลาดได้
นายวินัย กล่าวว่า ขณะนี้ข้อพิพาทเรื่องภาษีของนายพานทองแท้ และน.ส.พินทองทา อยู่ระหว่างการพิจารณาของศาลภาษี เนื่องจากผู้เสียภาษีไม่เห็นด้วยกับการประเมินของกรมสรรพากร ก็ต้องรอผลการตัดสินของศาล หากศาลวินิจฉัยว่ากรมสรรพากรต้องเก็บภาษีจากทั้งสองคน กรมสรรพากรก็จะดำเนินการขายทรัพย์สินเพื่อมาชำระภาษี รวมทั้งเงินเพิ่ม เบี้ยปรับ ให้ครบตามจำนวนต่อไป
ทั้งนี้ เมื่อเดือน ธ.ค. 2552 ทนายความของทั้งสองคนยื่นขอให้ศาลภาษีอากรมีคำสั่งเพิกถอนการประเมินภาษีจากการซื้อขายหุ้นชินคอร์ปจากบริษัท แอมเพิลริช 164.6 ล้านหุ้น และขอให้ปลดภาษี ลดเบี้ยปรับและเงินเพิ่ม 
สำหรับการเก็บภาษีของกรมสรรพากรในเดือน มิ.ย. 2553 ผ่านไปครึ่งเดือนยังเก็บได้เกินกว่าเป้าที่ตั้งไว้ และสูงกว่าช่วงเดียวกันของปีก่อน คาดว่าทั้งเดือนจะเกินเป้า 10% และสูงกว่าช่วงเดียวกันของปีก่อน 8% จากเป้าที่ตั้งไว้ต้องเก็บให้ได้ 8 หมื่นล้านบาท 
ขณะที่การเก็บภาษีทั้งปีตั้งเป้าไว้ 1.18 ล้านล้านบาทนั้น เชื่อว่าจะเก็บได้ไม่น้อยกว่าเป้าใหม่ เพราะการเก็บภาษีทุกตัวยังไปได้ดี โดยเฉพาะภาษีมูลค่าเพิ่มจากการบริโภคภายในประเทศขยายตัวอย่างต่อเนื่อง ทั้งที่เดือน พ.ค. 2553 ได้รับผลกระทบจากการชุมนุมทางการเมือง
ขณะนี้กรมสรรพากรได้ออกกฎกระทรวงให้ประชาชนที่ไปท่องเที่ยวและพักโรงแรม สามารถนำค่าที่พักมาหักภาษีเงินได้บุคคลธรรมดาได้ 1.5 หมื่นบาท แต่หากประชาชนต้องการให้ค่าเดินทางอาหารมาหักภาษีได้ด้วย ก็ต้องไปซื้อแพ็กเกจทัวร์ของบริษัทท่องเที่ยวก็สามารถนำมาหักลดหย่อนภาษีได้ 1.5 หมื่นบาท เช่นกัน แต่กรมสรรพากรขอเตือนผู้ประกอบการโรงแรมไม่ควรออกใบเสร็จเกินจริง เพราะหากตรวจพบจะมีความผิดอาญา ฐานทำเอกสารเท็จได้